KOMISIJOS REGLAMENTAS (EB) Nr. 497/2008
2008 m. birželio 4 d.
leidžiantis naudoti tam tikrų Juodkalnijos kilmės žuvų ir žuvininkystės produktų Bendrijos tarifines kvotas ir numatantis jų administravimą
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2007 m. lapkričio 19 d. Tarybos reglamentą (EB) Nr. 140/2008 dėl Europos Bendrijų bei jų valstybių narių ir Juodkalnijos Respublikos stabilizavimo ir asociacijos susitarimo ir Europos bendrijos ir Juodkalnijos Respublikos laikinojo susitarimo tam tikros taikymo tvarkos (1), ypač į jo 2 straipsnį,
kadangi:
(1)
2007 m. spalio 15 d. Liuksemburge buvo pasirašytas Europos Bendrijų bei jų valstybių narių ir Juodkalnijos Respublikos stabilizacijos ir asociacijos susitarimas (toliau - Stabilizacijos ir asociacijos susitarimas). Stabilizacijos ir asociacijos susitarimas šiuo metu ratifikuojamas.
(2)
2007 m. spalio 15 d. buvo sudarytas Europos bendrijos ir Juodkalnijos Respublikos laikinasis susitarimas dėl prekybos ir su prekyba susijusių reikalų (2) (toliau - Laikinasis susitarimas), kuris buvo patvirtintas 2007 m. spalio 15 d. Tarybos sprendimu 2007/855/EB (3). Laikinuoju susitarimu nustatomas išankstinis Stabilizacijos ir asociacijos susitarimo prekybos ir su prekyba susijusių nuostatų įsigaliojimas. Jis įsigalioja 2008 m. sausio 1 d.
(3)
Laikinajame susitarime bei Stabilizacijos ir asociacijos susitarime numatyta, kad tam tikri Juodkalnijos kilmės žuvys ir žuvininkystės produktai gali būti importuojami į Bendriją neviršijant Bendrijos tarifinių kvotų ir taikant sumažintą arba nulinės normos muitą.
(4)
Laikinajame susitarime bei Stabilizacijos ir asociacijos susitarime nustatytos tarifinės kvotos yra metinės ir taikomos neribotą laiką. Būtina leisti naudoti Bendrijos tarifines kvotas 2008 m. ir vėlesniais metais ir numatyti bendrą jų administravimo sistemą.
(5)
Bendra administravimo sistema turėtų užtikrinti, jog visi Bendrijos importuotojai galėtų vienodai ir nenutrūkstamai naudotis tarifinėmis kvotomis, o nustatytos kvotų normos būtų taikomos nuolat visam aptariamų produktų importui į visas valstybes nares tol, kol kvotos bus išnaudotos. Siekiant užtikrinti sistemos veiksmingumą, valstybėms narėms turėtų būti suteikta teisė pasinaudoti faktinį importą atitinkančiu kvotos kiekiu. Valstybės narės ir Komisija turi glaudžiai bendradarbiauti, o pastaroji turi stebėti, kokiu mastu panaudotos kvotos ir apie tai pranešti valstybėms narėms. Siekiant spartaus ir veiksmingo bendravimo, valstybės narės ir Komisija informacija turėtų keistis, kiek įmanoma, elektroniniu būdu.
(6)
Todėl šiuo reglamentu leidžiamos naudoti kvotos turėtų būti administruojamos pagal tarifų lengvatų administravimo sistemą, nustatytą 1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (4), neviršijant tarifinių kvotų, kurios turi būti naudojamos chronologine muitinės deklaracijų priėmimo datų tvarka.
(7)
Pagal Stabilizacijos ir asociacijos susitarimą bei Laikinąjį susitarimą tarifinės kvotos paruoštoms arba konservuotoms sardinėms ir paruoštiems arba konservuotiems ančiuviams nuo ketvirtųjų metų po Laikinojo susitarimo įsigaliojimo sausio 1 d. turėtų būti padidintos iki 250 tonų, jeigu iki tų metų gruodžio 31 d. bus išnaudota ne mažiau kaip 80 % visos praėjusių metų tarifinės kvotos. Padidintos kvotos, jei bus įgyvendintos, turėtų būti taikomos tol, kol Stabilizacijos ir asociacijos susitarimo bei Laikinojo susitarimo šalys susitars taikyti kitas priemones.
(8)
Kadangi Laikinasis susitarimas įsigalioja 2008 m. sausio 1 d., šis reglamentas turėtų būti taikomas nuo tos pačios dienos ir toliau taikomas įsigaliojus Stabilizacijos ir asociacijos susitarimui.
(9)
Šiame reglamente numatytos priemonės atitinka Muitinės kodekso komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytoms ir Bendrijoje į laisvą apyvartą išleidžiamoms Juodkalnijos kilmės žuvims ir žuvininkystės produktams taikomas sumažintas arba nulinės normos muitas laikantis tame priede nustatytų metinių Bendrijos tarifinių kvotų ir jų neviršijant.
Siekiant pasinaudoti lengvatiniais tarifais produktams turi būti pateikiami kilmės dokumentai, kaip numatyta Laikinojo susitarimo su Juodkalnija 3 protokole arba Stabilizacijos ir asociacijos susitarimo su Juodkalnija 3 protokole.
2 straipsnis
1. 1 straipsnyje nurodytas tarifines kvotas administruoja Komisija, vadovaudamasi Reglamento (EEB) Nr. 2454/93 308a, 308b ir 308c straipsniais.
2. Kiek įmanoma, valstybės narės ir Komisija su tarifinių kvotų administravimu susijusia informacija keičiasi elektroniniu būdu.
3 straipsnis
1. Tarifinės kvotos paruoštoms arba konservuotoms sardinėms ir paruoštiems arba konservuotiems ančiuviams, nurodytos priede, eilės Nr. 09.1524 ir 09.1525, nuo 2012 m. sausio 1 d. 2012 metams ir vėlesniems padidinamos iki 250 tonų.
2. 1 dalyje nurodytos padidintos kvotos gali būti taikomos tik jeigu per ketvirtuosius metus po Laikinojo susitarimo įsigaliojimo bus išnaudota ne mažiau kaip 80 % tarifinių kvotų, leistų naudoti praėjusiais metais.
4 straipsnis
Valstybės narės ir Komisija artimai bendradarbiauja, kad užtikrintų šio reglamento laikymąsi.
5 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Jis taikomas nuo 2008 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2008 m. birželio 4 d.